Hei, denne artikkelen er over ett år gammel og kan inneholde utdatert informasjon

Dagens Næringsliv: Hydro innrømmer utslipp fra Alunorte-anlegget i Brasil Hydro innrømmer overfor Dagens Næringsliv at det har foregått utslipp fra Alunorte-anlegget i Brasil, og at utslippene er gjort med overlegg.

En domstol i landet påla Hydro tidligere denne måneden produksjonskutt på 50 prosent ved det store anlegget som følge av anklager om at lekkasjer fra anlegget kunne ha ført til forurenset drikkevann.

Hydro har tidligere sagt at det ikke er funnet beviser på lekkasjer fra anlegget.

Søndag opplyser imidlertid informasjonsdirektør i Hydro, Halvor Molland, til Dagens Næringsliv at det har vært utslipp fra fabrikken.

- Vi kan bekrefte at det har vært et kontrollert utslipp fra Canal Velho, som ligger ved siden av renseanlegget, inne på raffineriområdet, skriver han.

- Dette ble gjort for å avlaste renseanlegget, som var under stort press på grunn av regnet. Det ble gjort uten lisens, skriver Molland.